আবার ২০১৯ এর লোকসভা ভোটের লড়াই কেমন হতে পারে, তারও ইঙ্গিত মিলে গেল এই ভোটাভুটিতে। সারা দেশে একের বিরুদ্ধে একের লড়াইয়ের যে চেষ্টা চলছে, সেটা তা যে দূর অস্ত, তা কার্যত এখনই বলে দেওয়া যায়। কারণ লোকসভা বা রাজ্যসভায় বিরোধীরা কিছুটা একজোট হলেও নিজের নিজের রাজ্যে রাজনীতির বাধ্যবাধকতা রয়েছে। পশ্চিমবঙ্গেই যেমন। কংগ্রেস, তৃণমূল এবং সিপিএম সাংসদরা বিরোধী প্রার্থীকে ভোট দিলেও এ রাজ্যে তিন দল এক ছাতার তলায় এসে লোকসভা ভোটে লড়াই করা কার্যত দিবাস্বপ্ন। অন্যান্য রাজ্যেও এই সমস্যা রয়েছে। সব মিলিয়ে রাজ্যসভার ডেপুটি চেয়ারম্যান নির্বাচনে লোকসভা ভোটের মুখে আত্মবিশ্বাস আরও খানিকটা বাড়িয়ে নিল মোদী-অমিত শাহ জুটি। অন্যদিকে বিরোধীরা এখনও যে ছন্নছাড়াই, আস্থা ভোটের পর ফের তার প্রমাণ মিলল হাতে হাতে।